b'\n_START_ARTICLE_\nTanjug\n_START_PARAGRAPH_\nTanjug (dolgo ime Telegrafska agencija nove Jugoslavije) je bila srbska dr\xc5\xbeavna tiskovna agencija. Ustanovljena je bila kot pomemben element obve\xc5\xa1\xc4\x8danja med drugo svetovno vojno in je bila v \xc4\x8dasu povojne socialisti\xc4\x8dne Jugoslavije nacionalna tiskovna agencija vseh republik, po njenem dokon\xc4\x8dnem razpadu leta 2006 pa se je spremenila v agencijo srbske dr\xc5\xbeave. Leta 2007 je \xc5\xa1tela agencija nekaj ve\xc4\x8d kot 300 zaposlenih, od tega okoli 130 poro\xc4\x8devalcev iz Srbije in pribli\xc5\xbeno 20 dopisnikov iz tujine. Bila je \xc4\x8dlanica Evropske zveze tiskovnih agencij (EANA), Zveze sredozemskih tiskovnih agencij (AMAN) ter Zveze balkanskih tiskovnih agencij (ABNA)._NEWLINE_Agencijo je 5. novembra 1943 ustanovil Mo\xc5\xa1a Pijade, njen pomen je bil v informiranju jugoslovanske in inozemske javnosti o osvobodilnem boju na podro\xc4\x8dju Balkana. Po vojni je postala nacionalna agencija za tisk. Tanjug je imel v \xc4\x8dasu svoje najve\xc4\x8dje mo\xc4\x8di 48 dopisnikov po svetu in je bil najpomembnej\xc5\xa1a med tiskovnimi agencijami sveta Neuvr\xc5\xa1\xc4\x8denih. Tanjugovi dopisniki so se ve\xc4\x8dkrat zna\xc5\xa1li na pomembnih prizori\xc5\xa1\xc4\x8dih in tako za primer prvi poro\xc4\x8dali o vietkongovskem prevzetju Saigona (Vietnamska vojna), o izvedbi invazije na Kubo s strani ZDA (Invazija na Pra\xc5\xa1i\xc4\x8dji zaliv), o vkorakanju Var\xc5\xa1avskega pakta v Prago (Pra\xc5\xa1ka pomlad) ter o strmoglavljenju romunskega diktatorja Nicolaeja Ceau\xc5\x9fescuja. Konec 80. let pred pri\xc4\x8detkom razpada socialisti\xc4\x8dne Jugoslavije je imel Tanjug 1.200 zaposlenih. V \xc4\x8dasu vladavine Slobodana Milo\xc5\xa1evi\xc4\x87a je do\xc5\xbeivljal politi\xc4\x8dne pritiske._NEWLINE_Tudi po koncu Milo\xc5\xa1evi\xc4\x8devega re\xc5\xbeima je bil Tanjug v dr\xc5\xbeavni lasti, Srbija pa ga je po Zakonu o javnem podjetju Tanjug nameravala prodati v zasebni sektor, s \xc4\x8demer bi se agencija preoblikovala in pridobila ve\xc4\x8dlastni\xc5\xa1ko strukturo ter komercialen zna\xc4\x8daj. Vendar pa ga vladi do izteka veljavnosti zakona 31. oktobra 2015 ni uspelo prodati, tako da je Tanjug s tem dnem uradno prenehal obstajati.'